Um síðustu helgi var haldinn í Hörpunni jólamatarmarkaður Búrsins . Þar komu saman um fimmtíu frumframleiðendur víða af landinu . Þeirra á meðal var Halla Steinólfsdóttir , sauðfjárbóndi í Ytri Fagradal í Dölum . Halla selur lífrænt ræktað lambakjöt og elur lömbin m.a. á hvönn . Á markaðinum bauð Halla gestum og gangandi að smakka nýtt , lífrænt hangikjöt sem var sjósaltað . Bændurnir í Ytri Fagradal útbjuggu hangikjötið ásamt Saltverki Reykjaness og SAH afurðum á Blönduósi . Um var að ræða lífrænt lambakjöt úr Fagradalnum en Saltverk eimaði sjó úr Djúpinu í mátulegan pækil fyrir kjötið . Að endingu var það taðreykti hjá SAH kjötvinnslunni . Hangikjötið var því bæði hreint og lífrænt því engin litarefni eða rotvarnarefni voru í kjötinu önnur en saltið frá Saltverki . Halla í Fagradal þurfti þó að hafa aðeins fyrir því að sannfæra kjötiðnaðarmanninn þegar hún mætti með pækilinn og frábað sér öll önnur aukaefni fyrir kjötið . Viðhorfið breyttist þegar kjötiðnaðarmaðurinn hafði smakkað kjötið . „ Þetta var svona tilraun sem við stukkum á . Við fórum bara af stað með þetta fyrir markaðinn . Það var ekki hægt að bjóða góða kjötinu mínu hvað sem er en ég treysti þessum aðilum alveg fullkomlega fyrir því , “ sagði Halla í samtali við Skessuhorn . Tilraunin heppnaðist vel og rauk kjötið út á markaðinum . „ Ég ætlaði nú að eiga smá til að taka með mér heim og smakka en það kláraðist allt . Við vinnum vel saman og munum fylgja þessu eftir með áframhaldandi framleiðslu . Við náum því miður ekki að vera með fyrir jólin að svo stöddu en við höldum áfram með þetta síðar . Það eru þorrablót framundan og saltkjötið á sprengidaginn og þá kemur alveg til greina að gera eitthvað svipað ef áhugi er fyrir því . Svo koma auðvitað önnur jól að ári , “ sagði Halla að lokum .